**Înscrieri / transferuri ale elevilor/elevelor la școlile primare publice**

**Vârsta de înscriere**

• Copiii se înscriu în clasa I-a la școala primară dacă, înainte de data de 1 septembrie a anului în care vor merge la școală, **au împlinit vârsta de 6 ani.**

• Se precizează faptul că frecventarea școlii primare, conform Legii Educației Obligatorii, este obligatorie pentru toți copiii care locuiesc în Cipru, de aceea părinții care încalcă legea sunt urmăriți penal. Un copil care a împlinit vârsta pentru înscrierea în clasa I-a și are, în opinia părinților săi, probleme speciale, nu este scutit de obligația de a se înscrie la școala primară. După înscriere el poate depune în paralel o cerere pentru „Amânarea frecventării școlii primare”, completând Formularul YPAN DDE 34. După ce cererea va fi aprobată, va continua să meargă la grădiniță încă un an și apoi va trebui să meargă la școala primară.

**Perioada de înscriere**

• Înscrierile elevilor/elevelor în toate clasele școlilor primare publice (I-a - a VI-a) **se fac în ianuarie.** Părinții sunt informați cu privire la datele de înscriere de către copiii lor care deja merg la o școală primară publică și de către mass-media.

• Nici o școală nu aprobă secții suplimentare față de la cele rezultate din înscrierile din ianuarie, de aceea acei părinți care nu își înscriu copiii în ianuarie, sunt obligați să-i înscrie la cea mai apropiată școală din zona lor la care nu se creează, odată cu înscrierea copilului lor o secție nouă.

• După trecerea perioadei de înscriere, niciun director nu mai are dreptul să înscrie vreun elev/vreo elevă. Acei părinți care se prezintă pentru o înscriere nouă sau transfer după trecerea perioadei de înscriere trebuie să se adreseze Biroului Districtual de Învățământ de care aparțin.

**Dreptul de înscriere**

• Drept de înscriere au **toți copiii** de orice naționalitate cu domiciliul în Cipru, indiferent dacă părinții lor au sau nu rezidență legală pe insulă.

**Circumscripții educaționale**

• Elevii/elevele, conform Legii Circumscripțiilor Educaționale, **trebuie să se înscrie la școala din circumscripția lor educațională.** Elevii/Elevele de pe alte străzi, în cazul școlilor din orașe / municipii / comune mari, precum și din alte localități în cazul școlilor regionale, se pot înscrie la o școală care nu este în circumscripția lor educațională, cu condiția să li se aprobe transferul la Biroul Districtual de Învățământ de care aparțin și după ce s-au înscris inițial la școala din circumscripția lor educațională.

• **Înscrierea tuturor elevilor / elevelor se face la școala primară din circumscripția lor educațională**. Circumscripțiile educaționale revizuite vor fi postate online pe la sfârșitului lunii decembrie, înainte de luna ianuarie, când vor avea loc înscrierile.

• Fiecare elev/ă care se înscrie pentru prima dată la o școală primară, trebuie să se înscrie neapărat la școala primară din circumscripția sa educațională, chiar dacă intenționează să solicite transfer. Nu se ia în considerare nicio cerere de transfer dacă elevul/a nu este înscris/ă la școala primară din circumscripția sa educațională.

• Se precizează faptul că, în cazul copiilor din clasa I-a a școlii primare care sunt interesați să se înscrie la o școală primară la care merg frații mai mari (în clasele I-a – a V-a), înscrierea, în cazul în care nu este circumscripția lor educațională, se face fără a fi necesar să urmeze procedura de transfer.

**Certificatele necesare pentru înscriere**

• Pentru elevii/elevele care se vor înscrie pentru prima dată, este necesar să depuneți următoarele formulare / certificate:

1. **Formularul DDE 11 „Cerere de înscriere la școala primară sau grădiniță (învățământ preșcolar obligatoriu și clasa pregătitoare)”:** Formularul DDE 11 este postat pe site-ul web al Direcției de Învățământ Primar și trebuie completat de toți părinții care solicită înscrierea copilului pentru prima dată la respectiva școală primară.

2. **Certificat de naștere / pașaport**: pentru copiii născuți în Cipru care vor fi înregistrați pentru prima dată, este necesar să prezinte certificatul de naștere autentic. Pentru copiii născuți în afara Ciprului, este necesar să prezinte un certificat de naștere autentic de la autoritatea abilitată din țara în care s-au născut. Pașaportul este acceptat în locul certificatului autentic. În cazul în care părinții nu au niciun document autentic la ei, elevii / elevele sunt înscriși / înscrise după ce au notat toate informațiile necesare pentru completarea Registrului și a Anuarului Școlar. Fotocopiile documentelor de mai sus sunt acceptate numai dacă au fost legalizate de un funcționar abilitat. De asemenea, este recomandată traducerea acestor documente în neogreacă sau engleză.

3**. Facturi care dovedesc strada de domiciliu:** se subliniază că la înscrieri este necesar să se prezinte, împreună cu documentele menționate mai sus, **două facturi (pentru gunoi și factura recentă de energie electrică)** care dovedesc strada de domiciliu a elevului/elevei. Dacă există cazuri de părinți care închiriază o locuință și nu este posibil să prezinte facture pentru gunoi, vor trebui să prezinte pe lângă **factura de energie electrică și contractul de închiriere.** De asemenea, dacă există cazuri de părinți care s-au mutat recent și nu au factura pentru gunoi, vor trebui să prezinte autorizația de construcție și o factură recentă de energie electrică. Se precizează faptul că elevii / elevele din învățământul preșcolar obligatoriu, din clasa pregătitoare și din clasa I-a care au frați mai mari care frecventează aceeași școală (în clasele I-a – a V-a ale școlii primare în cursul anului școlar curent) sunt acceptați fără certificarea adresei de domiciliu.

4. **Copia Cardului de vaccinare sau a paginii aferente din Carnetul de sănătate, în care apare situația vaccinărilor copilului și este menționat numele acestuia.**

• Se menționează că la începerea frecventării de către copil a clasei I-a a școlii primare, în septembrie, este necesar să se prezinte **Certificatul oficial de frecventare a clasei pregătitoare cu calificative de la o grădiniță acreditată**. Lista grădinițelor de stat și particulare acreditate este publicată pe site-ul Ministerului Învățământului, Sportului și Tineretului. De aceea, în cazul în care la depunerea cererii de înscriere a copilului la școala primară (în ianuarie), se constată că un copil nu frecventează o grădiniță acreditată:

a) părintele este informat imediat și acesta, la rândul său, trebuie să-și înscrie copilul la o altă grădiniță acreditată de Ministerul Învățământului, Sportului și Tineretului și

b) elevul/eleva este înscris/ă provizoriu în clasa I-a, până când părintele prezintă un certificat de înscriere a copilului său la o grădiniță acreditată.

• Toate formularele / certificatele de mai sus sunt predate de către părinți la școală în momentul înscrierii copilului lor și sunt păstrate în dosarul școlii până când copilul termină sau este transferat la o altă școală.

**Transferuri pentru anul școlar următor**

• **Cererile de transfer**, adică pentru înscrierea la o școală care nu este în circumscripția educațională a copilului, **sunt depuse de către părinți la școala din circumscripția lor educațională,** **în perioada de înscriere din ianuarie**. Formularul DDE 33 „Cerere de transfer la școala primară sau grădiniță (învățământul preșcolar obligatoriu și clasa pregătitoare) din altă zonă” poate fi obținut de la Birourile Districtuale locale de Învățământ sau de pe site-ul Ministerului Învățământului.

• Înscrierile / transferurile noi, **din motive de relocare în timpul perioadei de înscriere de trei zile, se fac la conducerea școlii la care copilul urmează să fie transferat**, după prezentarea documentelor care dovedesc relocarea / mutarea părinților.

• Se precizează însă că transferurile din alte motive sau din motive de relocare care creează probleme cu locuința sau alte probleme sunt acceptate la școală, numai după aprobarea de către Biroul Districtual local de Învățământ și Cultură. Pentru aceste cazuri, trebuie urmată procedura de depunere a unei cereri de transfer la Biroul Districtual local de Învățământ și Cultură, completând Formularul YPAN DDE 33.

• Cele de mai sus se aplică numai pentru perioada de înscriere din ianuarie. Părinții care se prezintă, din orice motiv, **pentru înscrierea / transferul copilului lor după trecerea perioadei de înscrieri trebuie să contacteze Biroul Districtual local de Învățământ**.

• Școlile și părinții elevilor / elevelor sunt informați despre transferurile aprobate sau neaprobate până la sfârșitul lunii ianuarie.

• Înainte de confirmarea înscrierilor, în luna aprilie, școlile și părinții elevilor/elevelor care au depus cererea de înscriere / transfer cu întârziere sau au depus contestații, sunt informați despre înscrierile / transferurile aprobate sau neaprobate.

**Amânarea frecventării - Prelungirea frecventării**

• Părinții care doresc **prelungirea frecventării pentru copiii lor, adică să rămână la școala primară** și să amâne să meargă la gimnaziu, trebuie să completeze Formularul DDE 35. Formularul este postat pe site-ul web al Direcției de Învățământ Primar.

• Cererile de **prelungire a frecventării** (Formularul DDE 35) se depuse de părinți la școlile primare la care merg copiii lor, în perioada de înscrieri din ianuarie.

• Școlile primare și părinții sunt informați de către Birourile Districtuale privind cererile de prelungire a frecventării aprobate și neaprobate până la sfârșitul lunii ianuarie.

**Vaccinurile elevilor/elevelor înainte de a urma școala primară**

• Până la înscrierea la școală primară, la vârsta de 5-6 ani, copiilor le este recomandată administrarea următoarelor vaccinuri:

1. Vaccin diftero-tetano-pertussis (D.T.P sau D.T.aP)

2. Vaccin antipolio (Polio)

3. Vaccin rujeolic urlian - rubeolic (M.M.R.)

4. Vaccin antihepatita B (Hep B)

5. Vaccin Antimeningococic conjugat C (Men C)/ Alt vaccin care conține meningococul C

6. Vaccin Haemophilus influenzae tip b (Hib) \*

7. Vaccin Conjugat antipneumococic (PCV) \*

\* Se recomandă administrarea vaccinurilor Hib și PCV până la vârsta de 5 ani (începerea vaccinării de la vârsta de 2 luni)

• Părinții, atunci când își înscriu copiii, trebuie să depună o copie a paginii aferente din Carnetul de sănătate sau Cardul de vaccinare unde apare situația vaccinărilor copilului și se menționează numele acestuia.

**Confirmarea înscrierilor**

• Confirmarea înscrierilor la școlile primare publice are loc **în aprilie**, la datele anunțate de mass-media. **Toți părinții trebuie să confirme înscrierea copilului / copiilor lor pentru a-și asigura locul la școala respectivă.**